Diari Oficial de la Generalitat Valenciana


Sumari del DOGV 9639, del 14-07-2023 (2023/7977)

RESOLUCIÓ del 10 de juliol de 2023, de la Direcció General d'Atenció Primària i Autonomia Personal, per la qual es convoca el procediment d'obtenció de les habilitacions per a professionals pertanyents a les categories d'auxiliar d'ajuda a domicili, cuidador o cuidadora, gericultor o gericultora i auxiliar ocupacional de centres i serveis del Sistema per a l' Autonomia i Atenció a la Dependència, en l'àmbit de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9639

Data del DOGV
:   14-07-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/7977


Data del document
:   10-07-2023

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Descriptors 

:   * Vicepresidència i Conselleria d'Igualtat i Polítiques Inclusives
    * examen

RESOLUCIÓ del 10 de juliol de 2023, de la Direcció General d'Atenció Primària i Autonomia Personal, per la qual es convoca el procediment d'obtenció de les habilitacions per a professionals pertanyents a les categories d'auxiliar d'ajuda a domicili, cuidador o cuidadora, gericultor o gericultora i auxiliar ocupacional de centres i serveis del Sistema per a l' Autonomia i Atenció a la Dependència, en l'àmbit de la Comunitat Valenciana. [2023/7977]  
Antecedents  
Resolc  
Primer. Objecte  
Segon. Habilitació excepcional  
Tercer. Persones destinatàries  
Quart. Requisits per a poder obtindre l'habilitació excepcional  
Cinqué. Acreditació dels requisits d'habilitació excepcional  
Sisé. Presentació de sol·licituds  
Seté. Resolució  
Huité. Certificació de l'habilitació excepcional  
Nové. Absència de despesa  
Deu. Règim especial de zones rurals  
Onze. Situació jurídica dels professionals  
Dotze. Efectes  
Annex I. Sol·licitud d'inscripció en el procediment d'habilitació professional, contingut de l'historial professional i formatiu i documentació justificativa  
Annex II. Model de certificat d'empresa  
Annex III. Declaració responsable per a treballador/a en règim especial d'autònom/a  
Annex IV. Model de certificat d'activitat formativa  
  
  
Antecedents  
La Llei 39/2006, de 14 de desembre, de promoció de l'autonomia personal i atenció a les persones en situació de dependència estableix, en l'article 14.2, que correspon als centres i serveis públics o privats concertats degudament acreditats proporcionar els serveis socials de promoció de l'autonomia personal i d'atenció a la dependència previstos en el catàleg de serveis.  
L'article 36 de l'esmentada Llei 39/2006, de 14 de desembre, disposa que els poders públics determinaran les qualificacions professionals idònies per a l'exercici de les funcions que es corresponguen amb el catàleg de serveis.  
La fixació de criteris comuns sobre acreditació de centres i serveis i entitats, d'acord amb l'article 34.2 d'aquesta llei, correspon al Consell Territorial de Serveis Socials i del Sistema per a l'Autonomia i Atenció a la Dependència (SAAD).  
En compliment d'aquest mandat legal, el citat consell territorial, mitjançant l'acord adoptat en la seua reunió extraordinària de 28 de juny de 2022, fixa aquests criteris comuns d'acreditació per a garantir el dret de les persones en situació de dependència a rebre uns serveis de qualitat.  
En aquest Acord, apartat huité del títol II (Qualitat en l'ocupació), es va establir la qualificació professional, habilitació i competències necessàries per a proporcionar una adequada prestació del servei.  
  
El Ple de l'Acord aprovat pel Consell Territorial de Serveis Socials i del Sistema per a l'Autonomia i Atenció a la Dependència, celebrat el 7 d'octubre de 2015, va acordar la modificació parcial de l'Acord del Consell Territorial de 27 de novembre de 2008, i va preveure, entre altres qüestions, una habilitació excepcional per a les i els professionals d'aquestes categories amb edat igual o superior a cinquanta-cinc anys.  
  
A aquest efecte, l'Ordre 17/2016, de 21 de setembre, de la Vicepresidència i Conselleria d'Igualtat i Polítiques Inclusives, va regular la formació complementària de les i els directors, els requisits de qualificació professional i el procediment d'habilitació excepcional de les i els professionals de major edat i experiència, del personal dels centres i serveis del Sistema per a l'Autonomia i Atenció a la Dependència de la Comunitat Valenciana.  
En l'Acord de Consell Territorial de Serveis Socials i del Sistema per a l'Autonomia i Atenció a la Dependència, de 19 d'octubre de 2017, publicat el 30 de desembre de 2017 per Resolució d'11 de desembre de 2017, de la Secretaria d'Estat de Serveis Socials i Igualtat, es preveu que a 31 de desembre de 2017 no podrà aconseguir-se la qualificació del 100 % d'aquestes i aquests professionals, per la qual cosa per a garantir l'estabilitat en l'ocupació aproven modificacions necessàries que deixen sense efecte els continguts de l'Acord de 7 d'octubre de 2015, per estar afectat en tots els seus termes, adoptant mesures com ara l'habilitació excepcional de persones amb experiència demostrada, així com l'habilitació provisional, per a persones que havent treballat, no complisquen el requisit de l'experiència i es comprometen a participar en els processos d'avaluació i acreditació de l'experiència laboral que es convoquen des de l'àmbit estatal o autonòmic, o realitzar la formació vinculada als corresponents certificats de professionalitat o títols de formació professional, donant resposta a les necessitats de qualificació de les i els professionals sense l'acreditació requerida. Així mateix, l'esmentat Acord de 19 d'octubre de 2017, estableix que les administracions públiques competents en serveis socials en el termini de sis mesos des de la publicació d'aquest Acord aprovaran les disposicions normatives, si escau, que resulten necessàries per a donar compliment al que es preveu en aquest Acord.  
  
A aquest efecte, l'Ordre 8/2018, d'11 de setembre, de la Vicepresidència i Conselleria d'Igualtat i Polítiques Inclusive, va regular el procediment d'obtenció de les habilitacions per a professionals pertanyents a les categories d'auxiliar d'ajuda a domicili, cuidador o cuidadora, auxiliar de geriatria i auxiliar ocupacional de centres i serveis del Sistema per a l'Autonomia i Atenció a la Dependència, en l'àmbit de la Comunitat Valenciana, i en l'article 7 preveu la possibilitat d'obrir nous terminis de presentació de sol·licituds per a l'habilitació excepcional de professionals pertanyents a les categories esmentades, mitjançant resolució de la persona titular de la direcció general competent en matèria de dependència.  
En l'Acord de Consell Territorial de Serveis Socials i del Sistema per a l'Autonomia i Atenció a la Dependència, de 28 de juny de 2022, publicat l'11 d'agost de 2022 per Resolució del 28 de juliol de 2022, de la Secretaria d'Estat de Serveis Socials, es preveu l'habilitació excepcional, amb la finalitat de facilitar aquesta habilitació a les persones cuidadores, auxiliars de geriatria, auxiliars d'ajuda a domicili, que fins al dia d'entrada en vigor d'aquest Acord, acrediten una experiència d'almenys 3 anys, amb un mínim de 2.000 hores treballades en els últims 12 anys en la categoria professional corresponent, o sense arribar al mínim d'experiència exigida, hagueren treballat i tinguen un mínim de 300 hores de formació relacionada amb les competències professionals que es volen acreditar en els últims 12 anys, de manera que quedaran habilitades de manera excepcional en la categoria que corresponga, amb la presentació prèvia de la seua sol·licitud, segons es determine en la normativa autonòmica, si escau, on estiga situada l'empresa on haja prestat els seus últims serveis la persona sol·licitant.  
  
Per a això, les administracions públiques competents en matèria de serveis socials o aquell organisme públic que determine la comunitat autònoma expediran a les persones sol·licitants que tinguen els requisits, els certificats individuals que acrediten els supòsits d'habilitació excepcional.  
Aquests certificats tindran validesa en tot el territori de l'Estat.  
La Llei 3/2019, de 18 de febrer, de serveis socials inclusius de la Comunitat Valenciana, atribueix a l'Administració autonòmica, a través de la conselleria competent en matèria de serveis socials, sempre que complisquen els requisits establits reglamentàriament per Decret del Consell, l'establiment dels equips de professionals dels diferents serveis implementats en els departaments de prestacions de serveis socials, els quals respondran a l'organització funcional pròpia de la tipologia del servei.  
El Decret 27/2023, de 10 de març, del Consell, pel qual es regula la tipologia i el funcionament dels centres, serveis i programes de serveis socials, i la seua ordenació dins de l'estructura funcional, territorial i competencial del Sistema Públic Valencià de Serveis Socials, en la seua disposició transitòria 9a, estableix, amb caràcter general, que els serveis i centres de serveis socials, d'acord amb la seua tipologia i capacitat, hauran de disposar, en un termini no superior a dotze mesos des de l'entrada en vigor del decret, amb les plantilles de personal establides, quant a figures professionals, ràtios d'aquestes i titulacions.  
  
A la vista de l'anterior, la directora general d'Atenció Primària i Autonomia Personal resol:  
  
Primer. Objecte  
La present resolució té per objecte regular el procediment d'obtenció de les habilitacions, de caràcter excepcional, per a professionals pertanyents a les categories d'auxiliar d'ajuda a domicili, auxiliar de geriatria, cuidador o cuidadora i auxiliar ocupacional, que no tinguen l'acreditació oficial de la qualificació corresponent a la seua categoria professional en l'àmbit de la Comunitat Valenciana, en els termes previstos en l'Acord de 28 de juliol de 2022, del Consell Territorial de Serveis Socials i del Sistema per a l'Autonomia i Atenció a la Dependència.  
  
  
Segon. Habilitació excepcional  
En l'àmbit de la present resolució, s'entén per habilitació excepcional l'acte pel qual les persones professionals pertanyents a les categories d'auxiliar d'ajuda a domicili, auxiliar de geriatria, cuidador o cuidadora, o auxiliar ocupacional, que no tinguen l'acreditació oficial de la qualificació corresponent a la seua categoria professional en l'àmbit de la Comunitat Valenciana puguen obtindre-la en els termes previstos en l'Acord de 28 de juliol de 2022, del Consell Territorial de Serveis Socials i del Sistema per a l'Autonomia i Atenció a la Dependència, per a això s'estendrà un certificat acreditatiu d'aqueixa qualificació.  
  
  
Tercer. Persones destinatàries  
Aquelles persones que sense disposar de l'acreditació oficial de la qualificació corresponent a la seua categoria professional d'auxiliar d'ajuda a domicili, cuidador o cuidadora, auxiliar de geriatria o auxiliar ocupacional, hagen prestat serveis d'atenció domiciliària, en centres d'atenció diürna o atenció residencial de centres i serveis acreditats del Sistema per a l'Autonomia i Atenció a la Dependència a 31 de desembre de 2022, en alguna de les categories professionals citades, podran obtindre una habilitació excepcional, en els termes previstos en la present resolució.  
  
Quart. Requisits per a poder obtindre l'habilitació excepcional  
Per a poder obtindre l'habilitació excepcional serà necessari complir els següents requisits:  
a) Posseir la nacionalitat espanyola, haver obtingut el certificat de registre de ciutadania comunitària, la targeta familiar de ciutadà/a de la Unió Europea o ser titular d'una autorització de residència i treball en vigor.  
b) No estar en possessió de l'acreditació oficial de la qualificació professional corresponent a les categories professionals a les quals es refereix aquesta resolució.  
c) Haver exercit amb anterioritat a l'1 de gener de 2023, funcions en alguna de les categories professionals d'auxiliar d'ajuda a domicili, cuidador o cuidadora, auxiliar de geriatria o auxiliar ocupacional, en entitats, institucions o empreses acreditades, i a 31 de desembre de 2022, tindre consolidada una experiència laboral acumulada almenys de tres anys amb un mínim de dos mil hores treballades en la categoria professional que corresponga, en els últims dèsset anys.  
  
d) En el cas de no aconseguir l'experiència mínima establida en la lletra anterior, és a dir, tindre acreditada, a 31 de desembre de 2022, formació relacionada amb competències professionals amb un mínim de 300 hores, a l'efecte de aquest procediment, s'admetrà com a formació vàlida els cursos directament relacionats amb el lloc d'auxiliar d'ajuda a domicili, cuidador o cuidadora, auxiliar de geriatria o auxiliar ocupacional d'atenció a la dependència en modalitat presencial, en línia i mixta, que inclouen:  
1) Cursos que hagen sigut convocats o homologats per l'Administració pública, o altres promotors dins del marc dels acords de formació per a l'ocupació vigents en el moment de realització dels cursos.  
2) Cursos d'entitats privades autoritzats legalment per a impartir-los.  
Igualment s'admetrà com a formació vàlida estudis incomplets de cicles formatius i certificats de professionalitat cursats en el període citat anteriorment, acreditats mitjançant certificat oficial dels mòduls professionals o formatius superats, associats a unitats de competència de les qualificacions professionals de referència, amb una duració superior a 300 hores en total.  
No es valoraran els cursos de duració inferior a 10 hores, l'assistència a jornades, simposis, trobades i esdeveniments similars, ni aquells certificats o diplomes en els quals no conste el que s'ha especificat en l'apartat anterior.  
e) Haver prestat els últims serveis en una empresa, entitat o institució situada a la Comunitat Valenciana.  
  
Cinqué. Acreditació dels requisits d'habilitació excepcional  
1. Les persones interessades a sol·licitar l'habilitació excepcional de diferents categories professionals hauran d'emplenar i presentar una sol·licitud per cadascuna de les categories:  
- Auxiliar d'ajuda a domicili  
- Auxiliar de geriatria  
- Cuidador o cuidadora  
- Auxiliar ocupacional  
2. Juntament amb la sol·licitud, caldrà aportar la documentación següent:  
a) Acreditació d'identitat:  
En cas d'oposició per a demanar d'ofici de les administracions competents les dades contingudes en el DNI, NIE o TIE, hauran de presentar:  
1) En el cas de tindre la nacionalitat espanyola, còpia del document nacional d'identitat (DNI) en vigor. En el cas que aquest document estiga caducat, caldrà aportar, a més, justificant d'haver presentat la sol·licitud de renovació.  
2) En el cas de persones estrangeres comunitàries, còpia del document que acredite la identitat i en el qual conste la nacionalitat de la persona sol·licitant expedit per les autoritats competents del país d'origen o de procedència o per les autoritats competents en matèria d'estrangeria, i a més còpia del certificat de Registre com a resident comunitari o, si escau, còpia de la targeta de residència de familiar de ciutadà/a comunitari/ària. Aquests documents hauran d'estar en vigor i, en el supòsit d'estar caducats, caldrà aportar, a més, còpia de la sol·licitud de renovació.  
3) En el cas de ser una persona estrangera no comunitària, còpia de la targeta d'identitat d'estrangers (TIE) i de l'autorització de residència i treball. Aquests documents hauran d'estar en vigor i en el supòsit d'estar caducats caldrà aportar, a més, còpia de la sol·licitud de renovació.  
  
b) Acreditació d'experiència laboral:  
Respecte a l'acreditació de l'experiència s'ajustarà al que s'estableix en la disposició final primera de l'Ordre 8/2018, que modifica els apartats 3 i 4 de l'article 3 de l'Ordre 17/2016, de 21 de setembre, de la Vicepresidència i Conselleria d'Igualtat i Polítiques Inclusives.  
  
1) En el cas de tindre experiència laboral adquirida com a treballador o treballadora per compte d'altri:  
a) Informe de vida laboral o Certificat de la Tresoreria General de la Seguretat Social, de l'Institut de la Marina o de la Mutualitat a la qual estigueren afiliades, on conste l'empresa, la categoria laboral (grup de cotització) i el període de contractació, que incloga les cotitzacions des de l'1 de gener de 2006 al 31 de desembre de 2022.  
b) Contractes de treball en els quals conste la categoria de la persona contractada o certificat d'empresa, de conformitat amb el model que figura com a annex II d'aquesta resolució, que incloga la categoria de la persona contractada, el període de contractació, l'antiguitat en l'empresa o l'acumulada en successives empreses i reconeguda en el corresponent procés de subrogació, funcions desenvolupades, el nombre d'anys amb contracte i el nombre total d'hores treballades en els últims dèsset anys, des de l'1 de gener de 2006 fins al 31 de desembre de 2022.  
  
2) En el cas de tindre experiència laboral adquirida com a treballador o treballadora autònoma o per compte propi:  
a) Informe de vida laboral o certificat de la Tresoreria General de la Seguretat Social, de l'Institut de la Marina o de la Mutualitat a la qual estigueren afiliades, on conste la categoria laboral (grup de cotització) i els períodes d'alta en el règim especial corresponent que incloga les cotitzacions des de l'1 de gener de 2006 fins al 31 de desembre de 2022. Així mateix, les i els treballadors autònoms econòmicament dependents als quals es refereix l'article 1.2.d de la Llei 20/2007, d'11 de juliol, de l'Estatut del Treballador Autònom, hauran d'indicar les empreses contractants.  
b) Declaració responsable, de conformitat amb el model que figura com a annex III, en la qual conste la descripció de l'activitat desenvolupada i l'interval de temps en el qual s'ha realitzat la mateixa.  
c) Model o models 036 de Declaració censal d'alta, modificació i baixa en el cens d'empresaris, professionals i retenidors, o model i, en el seu cas, models 037 de Declaració censal simplificada d'alta, modificació i baixa en aquest cens.  
c) Acreditació de la formació  
En el cas de tindre formació relacionada amb les competències professionals a acreditar superior a 300 hores i no tindre suficient experiència laboral:  
- Còpia autèntica de títols o certificats de la formació adquirida des de l'1 de gener de 2006 fins al 31 de desembre de 2022 o certificat del centre de formació, de conformitat amb el model que figura com a annex IV d'aquesta ordre, en el qual constarà el nombre d'hores de formació en què ha participat la persona interessada, la categoria professional a la qual correspon la formació donada, les dates i llocs de la seua impartició i el programa de l'activitat formativa amb detall i desglossament de les hores d'aquest i l'expressió formal que confirme que ha sigut superada, avaluada positivament o cursada amb aprofitament. Aquest document haurà d'estar signat i segellat correctament pel personal responsable de l'organització que el certifique.  
3. Les persones sol·licitants es responsabilitzen expressament de la veracitat de la documentació aportada.  
En el cas d'haver-hi discrepància entre la informació derivada de la Tresoreria General de la Seguretat Social i els certificats emesos per les empreses on s'haja adquirit l'experiència laboral o contractes laborals, prevaldrà la informació que es derive de la Tresoreria General de la Seguretat Social.  
Així mateix, en el cas que algun dels documents aportats o dades declarades no s'ajuste a la realitat, s'haurà de resoldre l'expedient, i denegar, si escau, l'habilitació, de la mateixa manera que si l'Administració aprecia aquesta circumstància durant la tramitació de l'expedient o abans de la resolució.  
  
Sisé. Presentació de sol·licituds  
1. El procediment per a l'habilitació excepcional de professionals pertanyents a les categories d'auxiliar d'ajuda a domicili, cuidador o cuidadora, auxiliar de geriatria o auxiliar ocupacional en l'àmbit de la Comunitat Valenciana recollit en aquesta resolució s'iniciarà amb la presentació de sol·licitud per part de la persona interessada mitjançant formulari normalitzat (annex I) acompanyada de la documentació acreditativa, dirigida a la Direcció General de l'Institut Valencià de Formació, Investigació i Qualitat (IVAFIQ) de la Vicepresidència i Conselleria d'Igualtat i Polítiques Inclusives com a òrgan competent per a la instrucció de l'expedient. El model de sol·licitud estarà disponible en la seu electrònica de l'Administració de la Generalitat de la Comunitat Valenciana: https://sede.gva.es  
2. Es podran presentar les sol·licituds d'habilitació excepcional des de l'endemà de publicació d'aquesta resolució en el Diari Oficial de la Generalitat Valenciana, i fins al 31 de març de 2024, sense perjudici que puguen ser oberts nous terminis, mitjançant resolució de la persona titular de la direcció general competent en matèria de dependència.  
  
3. La sol·licitud i la documentació que l'acompanya podran presentar-se:  
a) De manera electrònica. En el cas que s'opte per la presentació electrònica, les persones sol·licitants hauran de disposar de DNI electrònic, o de qualsevol certificat electrònic que haja sigut prèviament reconegut per aquesta Administració i siga compatible amb els diferents elements habilitants i plataformes tecnològiques corporatives.  
https://sede.gva.es/  
Les persones interessades que disposen dels mitjans indicats podran cursar les seues sol·licituds, juntament amb la corresponent documentació que es digitalitzarà i aportarà com a arxius annexos a la sol·licitud, a través del registre electrònic de l'Administració de la Generalitat de la Comunitat Valenciana, sense perjudici que puga requerir-se l'exhibició del document o informació original, de conformitat al que es disposa en l'article 28.5 de la Llei 39/2015, d'1 d'octubre, del procediment administratiu comú de les administracions públiques.  
b) Presencialment, preferentment en les oficines de registre de la Vicepresidència i Conselleria d'Igualtat i Polítiques Inclusives, o en qualsevol de les unitats que integren els serveis PROP d'informació i atenció a la ciutadania, així com en qualsevol altre centre dels que s'assenyalen en l'article 16 de la Llei 39/2015, d'1 d'octubre, del procediment administratiu comú de les administracions públiques.  
c) En cas de presentar-se en les oficines de Correus, es farà en sobre obert perquè la sol·licitud puga ser datada i segellada pel personal de correus, abans de procedir a la certificació del seu enviament.  
4. Si després de l'examen de la sol·licitud i documentació presentades, aquestes resultaren estar incompletes o defectuoses, es requerirà la persona sol·licitant perquè, en el termini de 10 dies hàbils, esmene la falta o acompanye els documents preceptius, amb indicació que, si així no ho fera, es considerarà que ha desistit de la seua petició, amb la prèvia resolució expressa dictada segons el que s'estableix en la normativa reguladora del procediment administratiu comú de les administracions públiques.  
  
Seté. Resolució  
1. Una vegada efectuada la comprovació que les persones sol·licitants tenen els requisits exigits i que aporten la documentació a què es refereix l'apartat anterior, la persona titular de la direcció general competent en matèria de dependència, a proposta de la titular amb competències en la Direcció General de l'IVAFIQ, resoldrà sobre la concessió o denegació de l'habilitació professional excepcional en la categoria d'auxiliar d'ajuda a domicili, cuidador o cuidadora, auxiliar de geriatria o auxiliar ocupacional per a la qual s'haguera sol·licitat.  
  
2. El termini per a resoldre i notificar les resolucions serà com a màxim de sis mesos, comptadors a partir de la data de registre d'entrada de la sol·licitud en l'organisme competent per a la seua tramitació.  
Transcorregut aquest termini sense que s'haja notificat resolució expressa, la sol·licitud podrà entendre's estimada, sense perjudici de l'obligació de l'Administració de resoldre expressament, i del treballador o treballadora de tindre la qualificació professional necessària abans del 31 de desembre de 2022.  
3. La resolució de la persona titular de la direcció general competent en matèria de dependència no esgota la via administrativa i podrà interposar-se, en el termini d'un mes des de la seua notificació, recurs d'alçada davant la persona titular de la secretaria autonòmica competent.  
  
Huité. Certificat de l'habilitació excepcional  
Obtinguda l'habilitació professional excepcional en la categoria d'auxiliar d'ajuda a domicili, cuidador o cuidadora, auxiliar de geriatria o auxiliar ocupacional, serà expedit un certificat acreditatiu individual que tindrà caràcter permanent i validesa en tot el territori de l'Estat.  
  
  
Nové. Absència de despesa  
Amb conformitat de la disposició addicional primera de l'Ordre 8/2018, d'11 de setembre, de la Vicepresidència i Conselleria d'Igualtat i Polítiques Inclusives aquesta resolució no comporta previsió de cap despesa.  
  
Deu. Règim especial de zones rurals  
De conformitat amb la disposició addicional segona de l'Ordre 8/2018 de la Vicepresidència i Conselleria d'Igualtat i Polítiques Inclusives, excepcionalment, en el medi rural i en els municipis rurals de xicoteta dimensió, quan no disposen de les persones amb l'acreditació requerida per a les categories esmentades anteriorment, i s'acredite la no-existència de demandants d'ocupació en la zona amb aquestes característiques, mitjançant certificat de l'oficina pública d'ocupació corresponent emesa cada sis mesos, les persones que no tinguen la qualificació professional exigida podran ser contractades fins que els seus llocs puguen ser ocupats per professionals qualificats o adquirisquen la qualificació corresponent. Per a això, les administracions competents, en col·laboració amb les empreses, entitats i institucions implicades, impulsaran les accions oportunes per a promoure l'acreditació d'aquestes i aquests professionals.  
S'entén per zona rural el que s'estableix en la Llei 45/2007, de 13 de desembre, per al desenvolupament sostenible del medi rural.  
  
Onze. Situació jurídica de les persones professionals  
Les persones cuidadores, auxiliars de geriatria, auxiliars d'ajuda a domicili i auxiliars ocupacionals d'atenció a persones en situació de dependència, que a 31 de desembre de 2022 hagueren treballat en alguna de les categories descrites, i es troben sense qualificació professional l'1 de gener de 2023, podran continuar exercint les seues funcions des d'aqueixa data, sempre que sol·liciten l'habilitació excepcional durant 2023, i fins a la data de resolució de la sol·licitud.  
  
Dotze. Efectes  
La present resolució produirà efectes des de l'endemà de la seua publicació en el Diari Oficial de la Generalitat Valenciana.  
  
València, 10 de juliol de 2023.- La directora general d'Atenció Primària i Autonomia Personal: Mercé Martínez Llopis.